MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets afgørelse om oprettelsen af anden fase af EF handlingsprogrammet (2004-2008) om forebyggelse og bekæmpelse af vold mod børn, unge og kvinder og om beskyttelse af ofre og risikogrupper (Daphne II-programmet)

2003/0025 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets afgørelse om oprettelsen af anden fase af EF handlingsprogrammet (2004-2008) om forebyggelse og bekæmpelse af vold mod børn, unge og kvinder og om beskyttelse af ofre og risikogrupper (Daphne II-programmet)

1 BAGGRUND

Dato for fremsendelsen af forslaget til Europa-Parlamentet og Rådet (dok. KOM(2003) 54 endelig - 2003/0025 (COD) // 4.2.2003

Dato for Det Europæiske Økonomiske og Sociale Udvalgs udtalelse // 14.5.2003

Dato for Regionsudvalgets udtalelse // 3.7.2003

Dato for Europa-Parlamentets udtalelse, førstebehandling // 3.9.2003

Dato for fremsendelse af ændret forslag // 15.10.2003

Dato for vedtagelse af fælles holdning // 1.12.2003

2 FORMÅLET MED KOMMISSIONENS FORSLAG

Formålet med forslaget er at iværksætte anden fase af Daphne-programmet på grundlag af erfaringerne med gennemførelsen af det nuværende Daphne I-program (2000-2003). Dette forslag er opbygget på samme måde som det oprindelige Daphne-program.

Alle de områder, hvor der foregår vold (vold i hjemmet, på skoler, i institutioner og på arbejdspladsen, seksuel udnyttelse i kommercielt øjemed, lemlæstelse af kønsdele, indvirkning på sundheden, kønsbaseret vold, handel med mennesker, behandling af lovovertrædere osv.) er fortsat vigtige områder og bør omfattes af foranstaltninger. Organisationer, der er ansvarlige for hjælp til ofre, udgør stadig de bedste kanaler til at nå og hjælpe dem, der bør få gavn af disse foranstaltninger. Endvidere er uddannelsesorganer, universiteter, frivillige sammenslutninger, forskningscentre og lokale myndigheder også berettigede til støtte fra programmet.

Programmet skal bidrage til den generelle målsætning at yde borgerne en høj grad af beskyttelse mod vold, herunder beskyttelse af deres fysiske og mentale sundhed, inden for rammerne af et område med frihed, sikkerhed og retfærdighed. Hensigten er at forebygge og bekæmpe alle former for vold mod børn, unge og kvinder. Programmet vil i kraft heraf bidrage til sundhed og social trivsel.

3 BEMÆRKNINGER TIL DEN FÆLLES HOLDNING

3.1 Generelt

Den fælles holdning, som blev vedtaget enstemmigt, følger de generelle linjer i Kommissionens ændrede forslag, herunder et budget på 50 mio. EUR over en femårig periode. De væsentligste ændringer i den fælles holdning sammenlignet med Kommissionens ændrede forslag vedrører foranstaltninger, Kommissionen skal træffe i forbindelse med budgetprocedurerne for at sikre, at budgettet er i overensstemmelse med de finansielle overslag for perioden efter 2006.

3.2 Ændringsforslag fremsat af Europa-Parlamentet under førstebehandlingen

Europa-Parlamentet vedtog 40 ændringsforslag.

3.2.1 Ændringsforslag, der er accepteret i det ændrede forslag og den fælles holdning

Ændringsforslag 1, 3, 5, 6, 8, 9, 13, 18, 22, 24, 25, 26, 28, 29, 31, 32, 36, 37 og 38 blev medtaget uændret i Kommissionens ændrede forslag.

Ændringsforslag 7, 10, 15, 23, 30 og 33 blev medtaget, men omformuleret som anført i begrundelsen til Kommissionens ændrede forslag.

Ændringsforslag 17, hvori det foreslås, at resultaterne af Daphne-projekter stilles gratis til rådighed for tredjemand, blev flyttet fra artikel 4 til artikel 6, stk. 1. Rådet fandt, at dette i højere grad vedrørte gennemførelsen af programmet.

3.2.2 Ændringsforslag, der er medtaget i det ændrede forslag, men ikke i den fælles holdning

Ingen

3.3 Nye bestemmelser indført af Rådet

3.3.1 Titel

Rådet ændrede titlen, så den nu lyder "EF-handlingsprogrammet om forebyggelse og bekæmpelse af vold mod ....".

Kommissionens accepterede denne ændring, som i højere grad beskriver ånden bag programmets målsætninger.

3.3.2 Artikel 1

For at skabe sammenhæng med titlen har Rådet også formuleret første sætning i artikel 1, hvori emnet og programmets anvendelsesområde er beskrevet, som følger: "Anden fase af Daphne-programmet til forebyggelse og bekæmpelse af alle former for vold ......."

Kommissionen accepterede denne ændring, som i højere grad beskriver ånden bag programmets målsætninger.

3.3.3 Artikel 3, stk. 1 (organisationer, der kan deltage i programmet)

Rådet tilføjede, at lokale myndigheder på regionalt plan har lov til at deltage i programmet. For at tage hensyn til ikke-nationale myndigheder på forskellige niveauer i medlemsstaterne blev slutformuleringen som følger: "lokale myndigheder på relevant plan". Dette punkt var også omhandlet i anbefaling 1 i Regionsudvalgets udtalelse. For at sikre sammenhængen med titlen og artikel 1 tales der i første sætning i artikel 3 ikke kun om at forebygge, men også at bekæmpe vold.

Kommissionen accepterede disse ændringer, da de tydeliggør teksten og gør den mere bred for så vidt angår, hvem der kan deltage.

3.3.4 Artikel 3, stk. 2 (lande, der kan deltage i programmet)

Rådet ændrede formuleringen af listen over lande, der kan deltage i programmet, idet det tog hensyn til den nuværende situation i de tiltrædende lande. Listens indhold blev ikke ændret.

Kommissionen accepterede denne ændring, da den i højere grad repræsenterer den nuværende situation.

3.3.5 Artikel 4, litra ff) (ny) (behandling af voldsmænd)

Teksten blev ændret for at tydeliggøre hensigterne for så vidt angår behandlingsprogrammerne for ofre (nu artikel 4, litra f)) og voldsmænd (nu artikel 4, litra ff)). Også støtte til ofre, herunder børn og unge, der er vidne til vold i hjemmet, er medtaget. I artikel 4, litra ff), tilføjes endnu en forhåndsregel, hvori det fastsættes, at ofres og børns sikkerhed skal garanteres, samtidig med at der udvikles behandlingsprogrammer for voldsmænd.

Kommissionen er tilfreds med denne formulering vedrørende disse to aktiviteter, fordi den er mere præcis og tydelig.

3.3.6 Artikel 4, litra i) (ny) (begrebet positiv behandling og trivsel)

Ud over beskrivelsen af de aktiviteter, der skal forebygge og bekæmpe vold fandt Rådet, at der inden for de generelle rammer for det forebyggende arbejde skal træffes foranstaltninger med henblik på positiv behandling af personer, der er udsat for vold, dvs. aktiviteter som bidrager til en strategi, der tilskynder til respekt for disse personer og fremmer deres trivsel og selvudfoldelse.

Kommissionen er tilfreds med denne ændring, da den supplerer de øvrige aktiviteter med en mere positiv, proaktiv foranstaltning.

3.3.7 Artikel 5 (budget)

Rådet ændrede teksten i denne artikel for at gøre den tydeligere for så vidt angår 2006, der er skæringspunktet mellem to sæt finansielle overslag. Rådet fastholdt de 50 mio. EUR for en femårig periode (2004-2008) og fulgte derved Europa-Parlamentets og Kommissionens holdning i det ændrede forslag. Det nævner imidlertid det beløb, der er til rådighed for de første tre år (2004-2006), nemlig 29 mio. EUR.

Kommissionen kan acceptere denne ændring i præsentationen af budgettet og er meget tilfreds med, at Rådets fastholdt de 50 mio. EUR og hele programmets varighed.

3.3.8 Artikel 6, stk. 3 (ligevægt mellem små og store projekter)

Rådet fandt, at der var for mange ulemper forbundet med muligheden for at give organisationer lov til at ansøge om op til 250 000 EUR om året, nemlig risikoen for, at kun store organisationer vil kunne ansøge til disse store projekter, hvilket vil medføre en forskelsbehandling mellem organisationer, manglen på bevis for, at større tilskud vil give bedre resultater, og risikoen for, at selv om formålet med stigningen i budgettet til programmet skyldes behovet for at finansiere flere projekter om året, vil en forøgelse af støtteloftet tværtimod mindske antallet af støttede projektet.

Kommissionen foreslog oprindeligt at give mulighed for støtte til større projekter for at gøre det lettere at gennemføre et mere tilbundsgående arbejde, når støtten var større. Kommissionen kan imidlertid acceptere Rådets argumenter.

3.3.9 Artikel 6, stk. 4 og 4a og artikel 7 (udvalgsprocedure)

Rådet ændrede holdning og gik fra rådgivningsproceduren som foreslået i Kommissionens oprindelige og ændrede forslag over til en blandet procedure, hvor forvaltningsproceduren vil blive anvendt til at fastsætte det årlige arbejdsprogram og rådgivningsproceduren til andre spørgsmål, således som det var tilfældet i det tidligere Daphne-program.

Selv om Kommissionen ville have foretrukket at anvende rådgivningsproceduren i forbindelse med alle spørgsmål, kan den acceptere ændringen som en del af en samlet aftale om afgørelsen.

3.3.10 Artikel 8, stk. 2 (evaluering af programmet)

Som supplement til ændringen i artikel 5 har Rådet styrket retningslinjerne for Kommissionens rapportering til Europa-Parlamentet og Rådet for at sikre overensstemmelse mellem budgettet og de finansielle overslag for den periode, der starter i 2007. Disse to ændringer (artikel 5 og 8) udgør en pakke, der gjorde en generel aftale om programmets varighed og budgettets størrelse mulig.

Kommissionen finder, at ændringen er med til at tynge programmet for så vidt angår rapportering, idet artikel 5, stk. 2, er eksplicit nok til at sikre den ønskede overensstemmelse med de finansielle overslag.

Kommissionen accepterede imidlertid ændringen som en del af en samlet aftale om udkastet til afgørelse.

3.3.11 Bilag, punkt I.1(c) og I.2 (f) (ny)

Rådet tilføjede endnu et emne vedrørende undersøgelser og forskning i forbindelse med børn, der er ofre for prostitution, for at finde frem til risikofaktorer og forebygge dette fænomen.

Da det er et fænomen, der bliver stadig mere udbredt i medlemsstaterne, kan Kommissionen acceptere denne ændring.

3.3.12 Bilag, punkt I.2 (a)

Ved slutningen af afsnittet er tilføjet "herunder tvang som f.eks. tiggeri og tyveri". Dette følger også Regionsudvalgets anbefaling 3.

Kommissionen kan acceptere dette, da det tydeliggør formålet med foranstaltningen.

3.3.13 Bilag, punkt I.5

Der er blevet medtaget uddannelsesforanstaltninger. Dette følger også Regionsudvalgets anbefaling 4.

Kommissionen kan acceptere dette, da det tydeliggør, hvem der deltager i denne foranstaltning.

3.3.14 Bilag, punkt I.6

Afsnittet med nærmere oplysninger om formålet med denne aktivitet blev tilpasset, så den afspejlede ændringerne i artikel 4 (litra f) og ff)).

Kommissionen kan acceptere den ændrede tekst.

3.3.15 Bilag, punkt I.6, afsnit 1)

I den ændrede tekst tilføjes ikke-seksuel udnyttelse til den foregående henvisning til seksuel udnyttelse. Dette følger også Regionsudvalgets anbefaling 5.

Kommissionen kan acceptere dette, da det skaber en bedre balance i forbindelse med begrebet kommerciel udnyttelse.

3.3.16 Bilag, punkt I.7(c)

Der er blevet tilføjet og slettet lidt i teksten for at gøre den mere eksplicit og læsbar. Dette følger også Regionsudvalgets anbefaling 6.

Kommissionen kan acceptere dette, da det tydeliggør denne foranstaltning.

4 KONKLUSION

Kommissionen støtter Rådets fælles holdning, fordi den i vid udstrækning følger linjerne i det ændrede forslag.

Denne tekst udgør et velafbalanceret kompromis, der vil sætte Fællesskabet i stand til at tage kampen op mod vold i endnu fem år med rimelige finansielle midler.